**SINDIKAT UPRAVE I PRAVOSUĐA CRNE GORE**

**S T A T U T**

**SINDIKATA UPRAVE I PRAVOSUĐA CRNE GORE**

**Podgorica. 11.Maj.2019.godine**

Po osnovu potrebe:

* uređivanja na kvalitetniji, ravnopravniji i pravedniji način odnosa unutar Sindikata uprave i pravosuđa Crne Gore;
* za modernijim usklađenim modelom organizovanja i rada
* bolje zaštite prava zaposlenih.

**Na osnovu člana 154 Zakona o radu ("Službeni list Crne Gore", br. 49/08, 26/09, 88/09, 26/10, 59/11, 66/12, 31/14, 53/14, 4/18) i člana 20 stav 4 i 5 Statuta Sindikata uprave i pravosuđa Crne Gore od 29. juna 2012. godine, V Vanredni Kongres Sindikata uprave i pravosuđa Crne Gore donosi**

**S T A T U T**

**SINDIKATA UPRAVE I PRAVOSUĐA CRNE GORE**

**I OPŠTE ODREDBE**

**Član 1.**

**Sindikat uprave i pravosuđa Crne Gore (u daljem tekstu Sindikat) je dobrovoljna neprofitna organizacija koja štiti radno pravne interese zaposlenih u državnim organima, lokalnoj samoupravi, sudstvu, državnom tužilaštvu, javnim ustanovama, udruženjima i drugim djelatnostima.**

**Sindikat je otvoren za učlanjenje svih udruženja i asocijacija koje prihvataju ovaj Statut i smatraju da mogu štititi svoje interese učlanjenjem.**

**Član 2.**

**Ovim Statutom se utvrđuje područje i svrha djelovanja Sindikata, naziv, sjedište, znak, pečat i zastava, ciljevi, predstavljanje i zastupanje, formiranje sindikalnih organizacija i njihovih organa, postupak učlanjenja, unutrašnja organizacija, organi i tijela Sindikata, postupak izbora, finansijska i materijalna sredstva za rad.**

**Član 3.**

**Sindikat je u svom radu i sprovođenju svoje politike autonoman od državnih organa i institucija, poslovnih organa, poslodavaca i njihovih udruženja, političkih partija i organizacija.**

**Član 4.**

**Sindikat neposredno sarađuje sa sindikatima drugih djelatnosti u Crnoj Gori sa ciljem uspješnog rješavanja pitanja od zajedničkog interesa.**

**Sindikat na principima ravnopravnosti, uzajamnosti i solidarnosti sarađuje sa drugim sindikatima u zemlji i inostranstvu, kao i sa međunarodnim sindikalnim organizacijama u skladu sa svojim programskim opredjeljenjima.**

**Sindikat sarađuje sa odgovarajućim sindikatima međunarodnog sindikalnog pokreta i doprinosi razvoju i unapređivanju međunarodne sindikalne saradnje.**

**Član 5.**

**Sindikat djeluje na načelima uzajamnosti i solidarnosti, a pridržava se načela zakonitosti.**

**Sindikat svoj rad i djelovanje zasniva na ovom Statutu, Programu i međunarodnim konvencijama koje regulišu pitanja rada i radnih odnosa te organizovanja i djelovanja sindikata.**

**Član 6.**

**Izrazi koji se u ovom Statutu koriste za fizička lica u muškom rodu podrazumijevaju iste izraze u ženskom rodu.**

**II NAZIV, SJEDITE, ZNAK, PEČAT I ZASTAVA SINDIKATA**

**Član 7.**

**Naziv Sinikata je: SINDIKAT UPRAVE I PRAVOSUĐA CRNE GORE.**

**Skraćeni naziv je SUPCG.**

**Član 8.**

**Sjedište Sindikata je u Podgorici, ulica Miljana Vukova 29/3 Podgorica, Crna Gora.**

**Član 9.**

**Sindikat je pravno lice.**

**Sindikat ima svoj žiro račun, pečat, štambilj i amblem.**

**Pečat Sindikata sadrži riječi: «Sindikat uprave i pravosuđa Crne Gore – Podgorica» okruglog je oblika sa amblemom u sredini.**

**Pečat služi za potvrđivanje autentičnosti akata na koja se stavlja.**

**Štambilj služi za evidentiranje akata.**

**Sindikat uprave i pravosuđa Crne Gore ima štampani memorandum koji sadrži znak, naziv, sjedište i kontakt.**

**Ravnopravno sa svojim amblemom Sindikat koristi amblem Saveza u koji je učlanjen (Savez sindikata Crne Gore).**

**Član 10.**

**Zastava Sindikata je bijele pozadine sa logom SUPCG u sredini i punim nazivom Sindikata ispod loga.**

### III CILJEVI I ZADACI, OBLICI I METOD DJELOVANJA SINDIKATA

**Član 11.**

**Sindikat svojim radom i djelovanjem nastoji da svojim članovima obezbijedi:**

* **druga prava koja su propisana posebnim zakonima i kolektivnim ugovorima;**
* **kolektivno pregovaranje i zaključivanje kolektivnog ugovora na odgovarajućem nivou;**
* **učešće u rješavanju kolektivnih radnih sporova;**
* **regulisanje specifičnih prava kroz kolektivno pregovaranje;**
* **povoljniji društveno - ekonomski položaj;**
* **zagarantovanu radno - pravnu i materijalnu zaštitu i socijalnu sigurnost;**
* **stručno usavršavanje i razvijanje stvaralačkih sposobnosti i na osnovu toga napredovanje u radu;**
* **razvoj i unapredjivanje funkcija kolektivnog pregovaranja;**
* **uslove za zaštitu prava zaposlenih u upravljanju - participaciji;**

**Član 12.**

**Radi ostvarivanja svojih ciljeva, Sindikat koristiti sljedeće oblike i metode sindikalnog djelovanja:**

* **podnosi zahtjev poslodavcu nadležnog državnog i lokalnog organa, agencijama i fondovima, međunarodnim sindikalnim asocijacijama i ostalim međunarodnim organizacijama u kojima se odlučuje o pitanjima od interesa za članstvo;**
* **pokreće incijative i učestvuje u postupku za donošenje, izmjene i dopune zakona,**

**kolektivnih ugovora i drugih propisa kojima se uređuju pitanja od interesa za članstvo;**

* **upozorava poslodavce državnih i lokalnih organa u agencijama i fondovima i druge**

**poslodavce koji su članovi Sindikata na opravdanost zahtjeva zaposlenih;**

* **angažuje nadležne organe, arbitražne sudove i međunarodne institucije nadležne za**

**rješavanje sporova;**

* **dogovara i organizuje sindikalne oblike djelovanja: štrajkove, proteste i druge vrste**

**pritisaka.**

**IV ORGANIZACIJA SINDIKATA**

**4.1. Struktura Sindikata**

**Član 13.**

**Sindikat čine dobrovoljno udružene sindikalne organizacije koje prihvataju Statut i Program Sindikata.**

**Sindikat može formirati: strukovne, regionalne i gradske- opštinske odbore Sindikata.**

**4.1.1.Sindikana organizacija**

**Član 14.**

**Sindikalna organizacija je organizacioni dio Sindikata i predstavlja osnovni oblik organizovanja Sindikata.**

**Sindikalna organizacija se udružuje u Sindikat na osnovu odluke Skupštine sindikalne organizacije i odluke Glavnog odbora Sindikata.**

**U Sindikat se može udružiti isključivo jedna sindikalna organizacija kod istog poslodavca.**

**4.1.2. Uslovi formiranja**

**Član 15.**

**Sindikalnu organizaciju mogu formirati najmanje tri (3) zaposlena.**

**Zaposleni iz dvije ili više manjih organa ili ustanova mogu formirati jednu sindikalnu organizaciju.**

**Zaposleni koji kod svog poslodavca ne mogu formirati sindikalnu organizaciju, mogu se učlaniti u sindikalnu organizaciju srodnih djelatnosti ili sindikalnu organizaciju formiranu na teritoriji grada- opštine ili regiona organizovanu po principu granskog udruživanja ili u sindikalnu organizaciju zaposlenih u Sindikatu.**

**Način organizovanosti sindikalne organizacije, na sindikalne podružnice i druge manje organizacione dijelove uređuju članovi svake sindikalne organizacije svojim sindikalnim Pravilima ili Statutom u skladu sa ovim Statutom.**

**Član 16.**

**Članstvo u Sindikalnoj organizaciji je dobrovoljno.**

**Član Sindikalne organizacije može biti svaki zaposleni koji prihvata Program i Statut ovog Sindikata i sindikalne organizacije u koju se učlanjuje, bez obzira na svoje političko i vjersko opredjeljenje, nacionalnu i socijalnu pripadnost, zanimanje, zvanje i profesiju.**

**Zaposleni se učlanjuje u sindikalnu organizaciju na osnovu pristupnice.**

**Prilikom učlanjenja član dobija člansku kartu kojom dokazuje svoje članstvo.**

**Potpisivanjem pristupne izjave član se izjašnjava o članarini koja se uplaćuje prilikom isplate zarade, a utvrđena je Statutom Sindikata u iznosu od 1% od mjesečne zarade.**

**4.1.3.Prava i obaveze člana**

**Član 17.**

**Član Sindikata ima sledeća prava:**

* **da predlaže, bira i bude biran u sve sindikalne organe u skladu sa ovim Statutom;**
* **da koristi prava koja se obezbeđuju kolektivnim ugovorima i pravnu zaštitu u slučaju da se ne sprovede kolektivni ugovori;**
* **na besplatnu pravnu pomoć u zaštiti i ostvarivanju prava vezanih za rad i radne odnose u skladu sa posebnim aktima Sindikata;**
* **da učestvuje u građenju i sprovođenju sindikalne politike;**
* **da se obrazuje i osposobljava za sve sindikalne akcije uključivanjem u sindikalne oblike obrazovanja;**
* **da bude pravovremeno, istinito i potpuno informisan o svim pitanjima koja se odnose na njegov materijalni i socijalni položaj;**
* **da kontroliše rad i pokreće inicijativu preko sindikalne organizacije za utvrđivanje odgovornosti i izricanje odgovarajućih sankcija članovima organa na svim nivoima sindikalnog organizovanja ukoliko ne sprovode utvrđenu sindikalnu politiku, stavove i odluke i ne pridržavaju se odredbi ovog Statuta;**
* **pomoć iz fonda solidarnosti Sindikata ili Sindikalne organizacije;**
* **pomoć iz fonda za prevenciju radne invalidnosti i rekreativni odmor;**
* **dobijanje sindikalnih kredita u skladu sa posebnim aktima svoje Sindikalne organizacije.**

**Izuzetno od stava 1 alineja 1 ovog člana starješina organa, direktor, sudija i tužilac ne mogu biti birani u sindikalne organe.**

**Član 18.**

**Član Sindikata ima sledeće obaveze:**

* **da poštuje Statut Sindikata i ostala sindikalna akta i da djeluje u skladu sa njima;**
* **da čuva ugled Sindikata;**
* **da aktivno učestvuje u sindikalnim akcijama;**
* **da redovno plaća sindikalnu članarinu i vodi brigu o njenom namjenskom korišćenju.**

**4.1.4.Mirovanje članstva**

**Član 19.**

**Članstvo u Sindikatu može se staviti u mirovanje po obavještenju Predsjednika Sindikalne organizacije, iz opravdanih razloga. Opravdani razlozi za mirovanje smatraju se finansijske prilike kod poslodavca, odnosno neredovne isplate zarada, koje otežavaju izmirenje članarine.**

**U periodu mirovanja, članica Sindikata ostvaruje prava koje proističu iz članstva.**

**4.1.5.Prestanak članstva**

**Član 20.**

**Članstvo člana u Sindikatu prestaje:**

* **istupanjem člana na osnovu pisane izjave - istupnice, koju je dužan izdati predsjednik Sindikalne Organizacije na zahtjev člana, nakon izmirenja svih obaveza;**
* **isključenjem zbog neplaćene članarine, tri mjeseca uzastopno;**
* **prelaskom na rad u drugu djelatnost;**
* **prestankom radnog odnosa;**
* **isključenjem: kada član djeluje suprotno Programu i Statutu;**
* **protivzakonito koristi povjerenu sindikalnu imovinu;**
* **kada sprječava druge članove u aktivnostima koje vodi Sindikat.**

**Izuzetno od stava 1 alineja 2 i 4 ovog člana, članstvo ne prestaje u slučaju otkaza od strane poslodavca do okončanja sudskog postupka.**

**Odluku o isključivanju donosi sindikalna organizacija.**

**Član 21.**

**Član sindikata koji je isključen ima pravo žalbe Statutarnom odboru Sindikata u roku od 15 dana.**

**Prestankom članstva prestaju sva prava i obaveze u odnosu na Sindikat, odnosno Sindikata prema članu.**

**Član sindikata koji je istupio ili je isključen iz članstva ima pravo da se obrati pisanim zahtjevom sindikalnoj organizaciji za ponovni prijem u Sindikat, odnosno sindikalnu organizaciju.**

**Odluku o ponovnom učlanjenju donosi sindikalna organizacija.**

**Član 22.**

**Sindikalna organizacija iz djelatnosti ovog Sindikata:**

* **potpisuje kolektivni ugovor kod poslodavca;**
* **pregovara sa organima upravljanja i rukovođenja;**
* **stara se o primjeni kolektivnih ugovora;**
* **razmatra i daje primjedbe na opšti i granski kolektivni ugovor;**
* **razmatra i zauzima stavove o pitanjima koja se regulišu statutom i drugim aktima poslodavca;**
* **pokreće i rješava pitanja od interesa za članove;**
* **brine o zaštiti na radu;**
* **rješava zahtjeve i potrebe svog članstva;**
* **informiše o zaključcima i radu viših organa;**
* **zauzima stavove i daje predloge sindikalnim organima Sindikata u vezi sa pitanjima od interesa za zaposlene, koje će zastupati kod organa upravljanja, poslovodstva državnih i lokalnih organa;**
* **učestvuje u javnim raspravama o svim dokumentima koja se odnose na interese članstva;**
* **donosi odluku o oblicima sindikalnog djelovanja – štrajkovi, protesti i druge vrste pritisaka;**
* **donosi pravila, odnosno statut o načinu rada sindikalne organizacije;**
* **donosi odluku o udruživanju u ovaj Sindikat.**

**4.1.6.Organi sindikalne organizacije**

**Član 23.**

**Organi sindikalne organizacije su:**

* **Skupština;**
* **Izvršni odbor;**
* **Predsjednik;**
* **Nadzorni odbor.**

**Izuzetno od ovog stava sindikalna organizacija sa manje od 20 članova umjesto izvršnog odbora bira samo predsjednika, a funkciju nadzornog odbora obavlja samo jedno lice koje izabere Skupština sindikalne organizacije.**

**Skupština**

**Član 24.**

**Skupština je najviši organ sindikalne organizacije.**

**Skupštinu čine svi članovi sindikalne organizacije.**

**Skupštinu sindikalne organizacije sa većim brojem članova i složenom unutrašnjom organizacijom mogu da čine njihovi predstavnici.**

**Odluku o broju predstavnika i drugi kriterijumi propisuju se pravilima, odnosno statutom sindikalne organizacije.**

**Skupština se obavezno saziva najmanje jedanput godišnje.**

**Prema potrebi može se sazvati i ranije na zahtjev najmanje jedne trećine članstva, odnosno izvršnog odbora.**

**Skupština razmatra rezultate rada sindikalne organizacije, usvaja izvještaje izvršnog odbora o radu i finansijskom poslovanju, utvrđuje pravce aktivnosti sindikalne organizacije.**

**Skupština:**

- **usvaja Pravila o organizovanju sindikalne organizacije,**

**- usvaja poslovnik o radu,**

**- usvaja Program rada,**

**- donosi odluku o raspisivanju izbora,**

**- bira predsjednika Sindikalne organizacije,**

**- vrši izbor izvršnog odbora i nadzornog odbora,**

**- donosi odluku o stupanju u štrajk, pokretanju protesta i drugih vrsta pritisaka.**

**Izvršni odbor**

**Član 25.**

**Izvršni odbor je izvršni organ Skupštine.**

**Izvršni odbor ima neparan broj članova, koje bira Skupština, tajnim glasanjem, između više kandidata od broja koji se bira, saglasno pravilima, odnosno statutom sindikalne organizacije.**

**Član 26.**

**Izvršni odbor u ime članova svoje sindikalne organizacije:**

* **Priprema predloge akata koje usvaja Skupština;**
* **Sprovodi odluke, stavove i zaključke Sindikalne organizacije, odnosno Skupštine i viših organa Sindikata;**
* **pregovara, zaključuje i prati realizaciju kolektivnog ugovora kod poslodavca, pokreće inicijativu za njegove izmjene i dopune;**
* **priprema predloge izmjena i dopuna Statuta i Pravila;**
* **saziva Skupštinu sindikalne organizacije;**
* **priprema predlog izvještaja o radu, programa rada i dr;**
* **zahtijeva i obezbjeđuje da se u Statutu ili Odluci o organizaciji i načinu rada organa, utvrde obaveze poslodavca prema inicijativama i stavovima Sindikata;**
* **obezbjeđuje uslove za redovno, potpuno i istinito informisanje zaposlenih o pitanjima koja utiču na njihov materijalni i socijalni položaj;**
* **donosi svoj program rada i podnosi članstvu godišnji izvještaj o svom radu;**
* **priprema izbore u skladu sa odlukom Skupštine;**
* **obezbjeđuje uslove da članovi sindikata redovno plaćaju članarinu i da se sredstva sindikalne članarine koja ostaju sindikalnoj organizaciji troše namjenski - isključivo za sindikalne aktivnosti;**
* **donosi finansijske odluke;**
* **usvaja finansijski izvještaj;**
* **razmatra zahtjeve i prigovore članova;**
* **bavi se i drugim pitanjima od interesa za članstvo.**

**Svoje stavove, zaključke i odluke Izvršni odbor izgrađuje i donosi na osnovu predloga i mišljenja članstva sindikalne organizacije.**

**Predsjednik**

**Član 27.**

**Predsjednik sindikalne organizacije:**

* **presjedava sjednicama Izvršnog odbora i Skupštine;**
* **predstavlja i zastupa sindikalnu organizaciju;**
* **potpisuje opšte i pojedinačne akte Sindikalne organizacije;**
* **zastupa zaposlene u pregovorima sa poslodavcem;**
* **brine za dosljedno ostvarivanje prava iz kolektivnog ugovora;**
* **stara se o informisanju članstva;**
* **brine o zaštiti na radu.**
* **bavi se i drugim pitanjima od interesa za članstvo.**

**Predsjednik Sindikalne organizacije u svom djelovanju polazi od interesa članstva, stavova skupštine, stavova sindikalne organizacije i organa Sindikata.**

**Nadzorni odbor**

**Član 28.**

**Nadzorni odbor ima neparan broj članova koje bira skupština na način i po postupku izbora izvršnog odbora sindikalne organizacije.**

**Nadzorni odbor sindikalne organizacije vrši nadzor nad korišćenjem finansijskih i drugih sredstava i o tome informiše sindikalnu organizaciju.**

**Član nadzornog odbora ne može biti istovremeno i član izvršnog odbora i obrnuto.**

**Sindikalna organizacija i izvršni odbor dužni su da razmatraju izvještaje i zaključke nadzornog odbora.**

**1.7. Strukovni odbor Sindikata**

**Član 29.**

**Strukovni odbor Sindikata je organ određene struke u okviru Sindikata.**

**O formiranju strukovnih odbora sindikata odlučuje Glavni odbor.**

**Strukovni odbor:**

* **podstiče i koordinira rad sindikalnih organizacija - sindikalnog članstva u svojoj grani - struci;**
* **vodi akcije koje su od interesa za zaposlene u grani - struci;**
* **pomaže rad sindikalnog rukovodstva sindikalnih organizacija u razrješavanju problema i pitanja od interesa za članstvo u grani - struci;**
* **vodi brigu o uslovima života i rada zaposlenih;**
* **predlaže Glavnom odboru stavove i predloge za rješavanje aktuelnih pitanja iz svoje grane - struke;**
* **sprovodi odluke i zaključke Glavnog odbora i Skupštine Sindikata;**
* **uspostavlja saradnju sa domaćim i međunarodnim sindikalnim i drugim asocijacijama koje imaju zajedničke interese;**
* **učestvuje i doprinosi realizaciji programskih opredeljenja, promovisanju i popularizaciji Sindikata;**
* **jednom godišnje podnosi izvještaj o svom radu Glavnom odboru i organizacijama Sindikata, koje su u njegovom sastavu.**

**Strukovni odbor ima Izvršni odbor i predsjednika, koje bira Skupština strukovnog odbora Sindikata.**

**Broj i strukturu članova Strukovnog odbora, kao i druga pitanja od značaja za organizaciju i rad uređuje Glavni odbor posebnim pravilima.**

**Radom Strukovnog odbora Sindikata i njegovog Izvršnog odbora rukovodi predsjednik Strukovnog odbora sindikata, koji je po funkciji član Glavnog odbora.**

**4.1.8. Gradski - opštinski i regionalni odbor Sindikata**

**Član 30.**

**Radi obezbeđivanja jedinstvenog djelovanja i ostvarivanja specifičnih interesa sindikalnog članstva i njihovih sindikalnih organizacija na gradskom-opštinskom nivou može da se formira gradski - opštinski odbor Sindikata.**

**Gradski-opštinski odbor čine predsjednici sindikalnih organizacija ili podružnica i jedan broj izabranih članova.**

**Broj i strukturu sastava utvrđuje gradski-opštinski odbor.**

**Predsjednika gradskog-opštinskog sindikata biraju članovi gradskog-opštinskog odbora iz svog sastava.**

**Izbor predsjednika gradskog-opštinskog odbora vrši se tajnim glasanjem između više kandidata**.

**Veći gradski- opštinski odbori formiraju Izvršni odbor.**

**Izvršnim odborom rukovodi predsjednik gradskog- opštinskog odbora.**

**Sindikalne organizacije u opštini u kojoj se, zbog malog broja, ne mogu formirati opštinski odbori, mogu se na nivou dvije ili više opština udruživati i formirati Regionalni odbor.**

**Način rada i finansiranje gradskih - opštinskih i regionalnih odbora bliže će se odrediti pravilnikom koji donosi Skupština sindikata.**

**V ORGANI SINDIKATA**

**5.1. Organi Sindikata**

**Član 31.**

**Organi Sindikata su:**

***-* Kongres;**

**- Skupština;**

**- Glavni odbor;**

**- Predsjednik;**

**- Potpredsjednik;**

**- Statutarni odbor;**

**- Nadzorni odbor.**

**5.1.1. Kongres**

**Član 32.**

**Najviši organ Sindikata je Kongres kojeg čine: Skupština, Glavni odbor, Nadzorni odbor, Statutarni odbor, predsjednici Gradskih- Oštinskih i Regionalnih odbora i do 150 dodatnih delegata.**

**Dodatni delegati se raspoređuju sindikalnim organizacijama čija je finansijska parcitipacija u članarini između dva kongresa veća od 2%.**

**Kongres se održava svake pete godine u periodu od septembra do decembra mjeseca.**

**Odluka o datumu održavanja Kongresa mora biti donijeta najmanje tri mjeseca prije održavanja.**

**Član 33.**

**Kongres:**

* **verifikuje izbor, status i mandate delegata Kongresa;**
* **usvaja Statut Sindikata i njegove izmjene i dopune;**
* **raspravlja i usvaja izvještaje o radu organa Sindikata između dva Kongresa (predsjednika, Skupštine, Statutarnog i Nadzornog odbora);**
* **usvaja Program rada Sindikata;**
* **usvaja rezolucije;**
* **bira predsjednika Sindikata;**
* **bira članove Nadzornog odbora;**
* **bira članove Statutarnog odbora;**
* **rješava žalbe i molbe upućene Kongresu;**

**Član 34.**

**Radna tijela kongresa su :**

* **Predsjedništvo;**
* **Verifikaciona komisija;**
* **Izborna komisija.**

**Član 35.**

**Predsjedništvo Kongresa čine predsjednik i potpresjednik Sindikata, predsjednik i potpredsjenici Skupštine Sindikata i sekretar Sindikata.**

**Kongresom predsjedava predsjednik Skupštine Sindikata.**

**Predsjedništvo Kongresa sa pripremama za Kongres počinje najkasnije 60 dana prije održavanja Kongresa, za šta je odgovoran predsjednik Skupštine Sindikata.**

**Predsjedništvo Kongresa :**

* **utvrđuje broj prisutnih na Kongresu na osnovu izvještaja Verifikacione komisje;**
* **utvrđuje dnevni red;**
* **vodi zapisnik sa zasjedanja;**
* **utvrđuje raspored diskutanata po tačkama dnevnog reda;**
* **utvrđuje kvorum prilikom glasanja o predloženim odlukama;**

**Predsjedništvo je dužno da radni materijal nakon sprovedenog Kongresa pravilno odloži u arhivu Sindikata.**

**Član 36.**

**Verifikacionu komisiju čine jedan član Statutarnog odbora, jedan član Nadzornog odbora i tri člana koja izabere Glavni odbor, najkasnije sedam dana od dana donošenja odluke o održavanju Kongresa.**

**Predsjednika Verifikacione komisije biraju članovi između sebe.**

**Verifikaciona Komisija :**

* **utvrđuje broj dodatnih delegata koji pripada konkretnoj sindikalnoj organizaciji;**
* **utvrđuje imena i prezimena delegata kongresa;**
* **utvrđuje da li predloženi kandidati za izbor predsjednika, potpredsjednika Sindikata, članovi Nadzornog i Statutarnog odbora ispunjavaju uslove u skladu sa Statutom;**
* **vodi evidenciju dolaska na Kongres i izdaje akreditacije delegatima.**

**Predsjednik Sindikalne organizacije dužan je dostaviti Verifikacionoj komisiji spisak svojih delegata za Kongres sa matičnim brojem i kopijom pristupnice Sindikalnoj organizaciji najkasnije 15 dana prije Kongresa.**

**Delegat koji iz opravdanih razloga ne može prisustvovati Kongresu, može punomoćjem (ovjerenim od strane predsjednika Sindikalne organizacije, sa matičnim brojem zamjene i kopijom pristupnice Sindikalnoj organizaciji) ovlastiti drugog člana svoje sindikalne organizacije da punopravno učestvuje u radu Kongresa.**

**Član 37.**

**Izbornu komisiju čini pet članova Skupštine Sindikata i biraju se na istoj sjednici na kojoj se odlučuje o zakazivanju Kongresa.**

**Izborna komisija:**

* **na osnovu izvještaja Verifikacione komisije utvrđuje liste kandidata za izbor predsjednika i potpredsjednika Sindikata, za članove Nadzornog i Statutarnog odbora;**
* **organizuje tajno glasanje sa paravanima i kutijama za glasanje;**
* **vrši prebrojavanje glasova i sačinjava izvještaj o izbornim rezultatima koji usvaja Kongres.**

**Usvajanjem izvještaja Izborne komisije rezultati izbora se smatraju konačnim.**

**Član 38.**

**Svi organi Sindikata obavezni su da održe svoje konstitutivne sjednice u roku od 30 dana od dana održavanja Kongresa.**

**Član 39.**

**Vandredni Kongres se može održati ako se za njega izjasni 1/2 od ukupnog broja delegata Skupštine Sindikata ili odlukom predsjednika Sindikata.**

**Odluke vanrednog Kongresa važe do održavanja redovnog Kongresa.**

**Za broj delegata Vanrednog Kongresa i proceduru njihovog izbora važe ista pravila kao i za održavanje redovnog Kongresa.**

**5.1.2. Skupština Sindikata**

**Član 40.**

**Skupština Sindikata ( u daljem tekstu: Skupština) je najviši organ Sindikata između dva kongresa.**

**Skupštinu čine predsjednici ili predstavnici, iz svih sindikalnih organizacija članica Sindikata.**

**Članovi Glavnog odbora Sindikata su i delegati Skupštine.**

**Član 41.**

**Mandat članovima Skupštine traje do održavanja konstitutivne sjednice novoizabrane Skupštine.**

**Mandat člana Skupštine prestaje prije isteka mandatnog perioda: u slučaju ostavke, smrti, odlaskom u penziju ili prestanka članstva u Sindikatu.**

**Ako u toku mandatnog razdoblja pojedine sindikalne organizacije istupe ili budu isključene iz Sindikata, njihovim članovima prestaje mandat u Skupštini, a sastav Skupštine se umanjuje za njihov broj, odnosno ako se udruže nove sindikalne organizacije, broj delegata se uvećava za odgovarajući broj novoudruženih sindikalnih organizacija.**

**Član 42.**

**Konstitutivnu sjednicu Skupštine saziva predsjednik Sindikata, a istom predsjedava najstariji član Skupštine.**

**Skupština se sastaje do kraja marta tekuće godine, a može se sazivati po potrebi.**

**Sjednicama Skupštine predsjedava predsjednik Skupštine.**

**Redovne i vanredne sjednice Skupštine saziva predsjednik Skupštine:**

* **po svom ovlašćenju;**
* **na zahtjev predsjednika Sindikata;**
* **na zahtjev Glavnog odbora;**
* **na zahtjev jedne trećine članova Skupštine.**

**Sjednice skupštine su punovažne ukoliko im prisustvuje više od polovine članova, a odluke donosi većinom glasova prisutnih članova, osim odluke o organizovanju generalnog štrajka, izmjena i dopuna Statuta izmedju dva Kongresa,koje se donose dvotrećinskom većinom.**

**Ukoliko na zakazanu sjednicu ne dođe dovoljan broj delegata kako bi punovažno zasijedala, nova se zakazuje u roku od sedam dana, ukoliko ni na novozakazanoj sjednici nema dovoljnog broja delegata za punovažno odlučivanje, zakazuje se nova u roku od sedam dana koja će biti održana punovažno, bez obzira na broj prisutnih delegata.**

**Član 43.**

**Nadležnosti Skupštine:**

* **donosi poslovnik o svom radu;**
* **bira i razrješava predsjednika i potpredsjednike Skupštine;**
* **na predlog predsjednika Sindikata bira potpredsjednika Sindikata;**
* **na predlog predsjednika Sindikata bira sekretara Sindikata;**
* **verifikuje ispregovarani Granski kolektivni ugovor;**
* **usvaja godišnji izvještaj o radu od strane predsjednika Sindikata;**
* **usvaja godišnji finansijki izvještaj od strane predsjednika Sindikata;**
* **preduzima sve iz nadležnosti Kongresa, osim izbora predsjednika Sindikata, članova Nadzornog i Statutarnog odbora;**
* **daje saglasnost na akt o organizaciji i sistematizaciji Stručne službe Sindikata, na predlog Glavnog odbora;**
* **bira predstavnike u skupštinskim tjelima saveza u koji je učlanjen;**
* **odlučuje o članstvu Sindikata u međunarodnim i evropskim organizacijama;**
* **odlučuje o članstvu Sindikata u savezu sa drugim sindikatima na nivou Crne Gore;**
* **odlučuje o žalbama i drugim podnescima upućenih Skupštini;**
* **donosi odluku o stupanju u štrajk i druge oblike sindikalnog djelovanja za ostvarivanje ustavom i konvencijama zagarantovanih prava zaposlenih na nivou djelatnosti;**
* **donosi i druge odluke od interesa za članove ovog Sindikata.**

**Član 44.**

**Skupština ima Predsjednika i dva Potpredsjednika koji se biraju na način i po postupku utvređ ovim Statutom.**

**Član 45.**

**Predsjednika Skupštine bira Skupština iz redova članova Skupštine.**

**Predsjednik Skupštine:**

**- predstavlja Sindikat u skupštini saveza u koji je Sindikat učlanjen i šef je delegatske grupe u istom;**

**- zakazuje redovna i vanredna zasijedanja Skupštine i uz pomoć potpredsjednika rukovodi, u skladu sa poslovnikom, radom Skupštine;**

**- predlaže dnevni red;**

**- prima inicijative i potpisane zahtjeve članova Sindikata prema Skupštini;  
- potpisuje zapisnik sa zasjedanja i odluke Skupštine;**

**- član je štrajkačkog i protestnog odbora, odnosno štrajkačkog odbora ukoliko Skupština donese odluku o protestu ili štrajku ;**

**- član je pregovaračkog tima za zaključivanje Kolektivnog ugovora ;**

**- za svoj rad odgovara Skupštini.**

**U slučaju prestanka mandata predsjednika i potpredsjednika Sindikata prije redovnog isteka, obavlja njihovu dužnost do izbora novog predsjednika;**

**Član 46.**

**Potpredsjednike Skupštine bira Skupština iz reda članova Skupštine.**

**Potpredsjednici Skupštine pomažu u radu i vođenju sjednice Skupštine predsjedniku Skupštine i u slučaju odsustva predsjednika Skupštine obavljaju sve njegove nadležnosti.**

**U slučaju da predsjednik Skupštine suprotno odredbama ovog Statuta ne zakaže sjednicu Skupštine, potpredsjednici imaju pravo da zakažu istu.**

**Član 47.**

**Mandat predsjednika i potpredsjednika Skupštine traje pet godina od izbora na tu funkciju.**

**Mandat predsjednika i potpredsjednika Skupštine prestaje u slučaju:**

**- isteka ili skraćenja mandata Skupštine;**

**- podnošenja ostavke;**

**- zglasavanja nepovjerenja;**

**- napuštanja ili isključenja iz Sindikata.**

**5.1.3. Glavni odbor Sindikata**

**Član 48.**

**Glavni odbor je izvršni organ Sindikata i za svoj rad odgovoran je Skupštini.**

**Glavni Odbor čine :**

* **predsjednik Sindikata;**
* **potpredsjednik Sindikata;**
* **predsjednici Strukovnih odbora;**
* **sekretar Sindikata;**
* **predsjednici sindikalnih organizacija čija je finansijska paticipacija u članarini Sindikata u periodu između dva Kongresa veća od 4%;**
* **dodatnih 7 članova bira Skupština na predlog predsjednika Sindikata;**

**Mandat članovima Glavnog odbora traje do održavanja konstitutivne sjednice novoizabranog Glavnog odbora.**

**Član 49.**

**Glavni odbor radi na sjednicama.**

**Kvorum za rad Glavnog odbora je 50% plus jedan od ukupnog broja članova.**

**Odluke Glavnog odbora su punovažne ako su donijete većinom glasova.**

**Član 50.**

**Glavni odbor Sindikata:**

* **donosi Poslovnik o svom radu i druga akta kojim se regulišu odnosi u Sindikatu;**
* **sprovodi stavove, odluke i zaključke Skupštine;**
* **utvrđuje predlog Statuta;**
* **utvrđuje predlog Programske orijentacije za djelovanje Sindikata;**
* **priprema i predlaže izvještaj o radu;**
* **priprema i predlaže finansijski izvještaj;**
* **utvrđuje zajedničke osnove za pregovaranje i opunomoćuje predstavnike za zaključivanje, izmjene i dopune Granskog kolektivnog ugovora;**
* **utvrđuje zajedničke interese i koordinira aktivnosti za njihovo ostvarivanje;**
* **učestvuje u izgrađivanju zajedničke politike sa sindikatima drugih djelatnosti na nacionalnom nivou;**
* **učestvuje u organizovanju javne rasprave o zakonskim predlozima od interesa za zaposlene;**
* **organizuje zajedničke akcije solidarnosti kojima se rješavaju socijalna pitanja zaposlenih;**
* **podstiče i razvija sindikalni rad u svim oblicima organizovanja i djelovanja Sindikata;**
* **brine o sveobuhvatnoj zaštiti izvršnih odbora i članova Sindikata;**
* **brine o stručnim, kadrovskim i drugim pitanjima za rad i djelatnost Sindikata;**
* **brine o radno - pravnoj zaštiti, materijalnoj i socijalnoj sigurnosti zaposlenih za čijim radom je prestala potreba sprovođenjem programa racionalizacije i reorganizacije poslodavca;**
* **bori se za ostvarivanje kvaliteta rada;**
* **vodi akcije za redovno i sveobuhvatno sindikalno učlanjivanje, evidenciju o redovnoj uplati sindikalne članarine i politiku namjenske upotrebe sindikalnih sredstava;**
* **organizuje protest, štrajk i druge oblike sindikalnog djelovanja za ostvarivanje Ustavom i konvencijama zagarantovanih prava zaposlenih;**
* **razvija i unapređuje sindikalnu saradnju sa srodnim i drugim sindikatima na nacionalnom nivou i uključuje se u međunarodnu saradnju;**
* **donosi odluke o udruživanju sindikalnih organizacija u Sindikat po utvrđenim pravilima i kriterijumima;**
* **donosi uputstva i pravila o sprovođenju izbora na svim nivoima;**
* **donosi odluku o formiranju gradskih- opštinskih i regionalnih odbora;**
* **prema potrebi, između dvije skupštine, vrši izmjenu svojih članova do 1/3 od ukupnog broja organa;**

- **odlučuje o profesionalnom angažmanu i visini zarade predsjednika;**

- **odlučuje o novčanim naknadama za rad potpredsjednika, sekretara Sindikata, članova predsjedništva, Verifikacione i Izborne komisije, članovima Nadzornog i Satatutarnog odbora, te drugim saradnicima koji obavljaju rad od značaja za Sindikat;**

* **usklađuje i koordinira djelovanje sindikalnih organizacija;**
* **usklađuje i koordinira djelovanje gradskih - opštinskih i regionalnih odbora sindikata;**
* **informiše članstvo i javnost o bitnim pitanjima rada i djelovanja sindikata;**
* **donosi i druge odluke od značaja za djelovanje i rad Sindikata.**

**5.1.4. Predsjednik Sindikata**

**Član 51.**

**Predsjednik Sindikata (u daljem tekstu predsjednik) svoju funkciju može obavljati profesionalno;**

**Način vršenja funkcije predsjednika regulisat će se odlukom Skupštine.**

**Član 52.**

**Predsjednik :**

* **predstavlja Sindikat odnosno Glavni odbor u odnosima sa trećim licima i u organima saveza u koji je Sindikat učlanjen;**
* **zastupa interese članstva Sindikata pred organima i institucijama;**
* **saziva sjednice i rukovodi radom Glavnog odbora.**
* **izvršava odluke i zaključke Glavnog odbora i snosi odgovornost za nesprovođenje istih;**
* **zaključuje i potpisuje Granski kolektivni ugovor;**
* **odobrava i angažuje stručnu i pravnu pomoć u slučajevima povrede prava zaposlenih po osnovu rada;**
* **je protestnog, odnosno štrajkačkog odbora;**
* **vrši i druge poslove u skladu sa Statutom i odlukama Glavnog odbora;**
* **donosi i druge odluke od značaja za djelovanje i rad Sindikata.**

**5.1.5. Potpredsjednik Sindikata**

**Član 53.**

**Potpredsjednik Sindikata mijenja predsjednika u svim slučajevima spriječenosti ili odsutnosti, kao i u slučaju ostavke predsjednika.**

**Potpredsjednik obavlja poslove koje mu odredi predsjednik.**

**5.1.6. Statutarni odbor**

**Član 54.**

**Statutarni odbor Sindikata ima 3 stalna člana i 3 rezervna člana.**

**Statutarni odbor:**

* **daje tumačenje i obrazloženje ovog Statuta i drugih akata Sindikata;**
* **priprema predloge izmjena i dopuna Statuta između dva kongresa;**
* **ugrađuje usvojene predloge izmjena i dopuna Statuta u prečišćeni tekst Statuta;**
* **raspravlja i rješava žalbe statutarnog karaktera.**

**Članovi Statutarnog odbora ne mogu biti članovi Glavnog odbora.**

**Članove Statutarnog odbora bira Kongres, tajnim glasanjem između više kandidata od broja koji se bira.**

**Predsjednika Statutarnog odbora biraju izabrani članovi između sebe;**

**Predsjednik Statutarnog odbora učestvuje u radu Glavnog odbora, bez prava odlučivanja.**

**Statutarni odbor radi u sjednicama i odluke donosi većinom glasova.**

**Kvorum za rad odbora je dva člana odbora.**

**Statutarni odbor donosi Poslovnik o svom radu.**

**5.1.7. Nadzorni odbor**

**Član 55.**

**Nadzorni odbor Sindikata ima 3 stalna člana i 3 rezervna člana**

**Nadzorni odbor vrši kontrolu nad ostvarivanjem i korišćenjem sindikalne članarine i drugih finansijskih sredstava.**

**Svoje nalaze Nadzorni odbor podnosi Kongresu, odnosno Skupštini radi usvajanja najmanje jednom godišnje.**

**Članovi Nadzornog odbora ne mogu biti istovremeno i članovi Glavnog odbora.**

**Način ostvarivanja nadležnosti, prava i obaveze Nadzornog odbora regulišu se posebnim pravilima koja donosi Glavni odbor.**

**Članove Nadzornog odbora bira Kongres tajnim glasanjem između više kandidata od broja koji se bira.**

**Predsjednika Nadzornog odbora biraju članovi između sebe.**

**Predsjednik Nadzornog odbora učestvuje u radu Glavnog odbora, bez prava odlučivanja. Nadzorni odbor radi u sjednicama i odluke donosi većinom glasova.**

**Kvorum za rad odbora je dva člana odbora.**

**Nadzorni odbor donosi Poslovnik o svom radu.**

**5.1.8. Sekretar Sindikata**

**Član 56.**

**Sekretara Sindikata imenuje Skupština na predlog predsjednika Sindikata.**

**Sekretar Sindikata je po funkciji član Glavnog odbora.**

**Poslovi Sekretara:**

* **koordinira rad strukovnih gradskih- opštinskih i regionalnih odbora ;**
* **preduzima mjere u cilju sprovođenja utvrđene politike i funkcionisanja finansijskog poslovanja Sindikata;**
* **posreduje i učestvuje u pregovorima o sindikalnim pitanjima vezanim za rad i radni odnos ( kolektivni ugovori, sporazumi, dogovori, socijalni dijalog i sl. );**
* **učestvuje u pripremi materijala za sjednice Glavnog odbora;**
* **inicira i predlaže Glavnom odboru i predsjedniku razmatranje određenih pitanja;**
* **stara se o realizaciji stavova, zaključaka i odluka organa Sindikata i odgovoran je za njihovo sprovođenje;**
* **brine o organizovanju savjetovanja, okruglih stolova, seminara i vođenju javne rasprave o određenim pitanjima;**
* **prati i učestvuje u raspravama i analizama iz oblasti radnog zakonodavstva;**
* **obavlja i druge poslove.**

**VI IZBORI I MANDAT**

**Član 57.**

**Izbori u Sindikatu i sindikalnim organizacijama održavaju se svake pete godine u skladu sa Odlukama Skupštine Sindikata, odnosno nadležnih organa u sindikalnim organizacijama.**

**Odluku o raspisivanju izbora donosi Skupština, a sprovode je organi Sindikata, odnosno organi sindikalnih organizacija u skladu sa ovim Statutom i svojim statutima i pravilima.**

**Iz sastava Glavnog odbora i Skupštine biraju se predstavnici u asocijacije, sa kojima se ovaj Sindikat povezuje i udružuje.**

**Član 58.**

**Uslovi za izbor na funkcije:**

* **delegat Kongresa ili Skupštine- najmanje šest mjeseci članstva;**
* **član Glavnog odbora - najmanje godinu dana članstva;**
* **sekretar Sindikata - najmanje godinu dana članstva;**
* **član Statutarnog ili Nadzornog odbora - najmanje tri godine članstva;**
* **predsjednik i potpredsjednik Sindikata - najmanje četiri godine članstva.**

**Član 59.**

**Nosioci funkcija i članovi organa mogu biti izabrani više puta uzastopno.**

**Član 60.**

**Za članove organa i nosioce funkcija u Sindikatu kandidate predlažu organi sindikalnih organizacija, ukoliko nije drugačije predviđeno ovim Statutom.**

**Postupak kandidovanja i izbora, kao i kriterijumi za nosioce funkcija, se bliže utvrdjuju Programom izbornih aktivnosti.**

**Svaki predloženi kandidat je dužan da se izjasni o prihvatanju kandidature čime stiče pravo da bude na kandidacionoj listi.**

**Izbori na svim nivoima sindikalnog organizovanja sprovode se na demokratski način, što podrazumjeva, po pravilu, tajno glasanje između više kandidata.**

**U slučaju izbora izmedju više predloženih kandidata u prvom krugu, izabran je onaj kandidat koji je dobio više od polovine glasova prisutnih članova biračkog tijela.**

**Izuzetno od prethodnog stava ovog člana, ukoliko nije predloženo više kandidata za članove organa i nosioce funkcija, izbor se vrši od jednog kandidata, odnosno od broja kandidata koliko se bira.**

**Ako ni jedan kandidat ne dobije potreban broj glasova iz prethodnog stava ovog člana, održava se drugi izborni krug.**

**U drugom izbornom krugu učestvuju dva kandidata koji su dobili najveći broj glasova.**

**U drugom izbornom krugu izabran je kandidat koji je dobio veći broj glasova.**

**Ako neki od kandidata iz prethodnog stava odustane od izbora, pravo da učestvuje u drugom izbornom krugu stiče kandidat koji je sledeći po broju dobijenih glasova u prvom izbornom krugu.**

**U slučaju da i u drugom krugu kandidati dobiju isti broj glasova pristupa se trećem krugu glasanja.**

**U trećem krugu glasanja izabran je kandidat (kandidati) koji dobije najviši broj glasova prisutnih članova biračkog tijela.**

**Član 61.**

**Mandat na svim izabranim funkcijama traje do izbora novih nosilaca funkcija.**

**Mandat prestaje i prije izbora novog nosioca funkcije u sledećim slučajevima:**

* **podnošenjem neopozive ostavke;**
* **izglasavanja neopozive smjene u skladu sa Statutom;**
* **prestankom članstva;**

**U slučajevima prestanka članstva u organu, odnosno prestanku funkcije u toku mandata, novoizabranim članovima organa i nosiocima funkcija mandat traje do redovnih izbora.**

VII MATERIJALNA OSNOVA ZA RAD SINDIKATA

**Član 62.**

### Materijalnu osnovu za rad i ostvarivanje funkcije Sindikata i sindikalnih organizacija čine sredstva od sindikalne članarine i drugih izvora.

**Članarina iznosi 1% od neto zarade člana.**

**Raspodjela prikupljene članarine vrši se u proporcijama 60% sindikalnoj organizaciji, 30% Sindikatu i 10% savezu sindikata u koji je Sindikat učlanjen.**

**Sindikalna organizacija može utvrditi i veći iznos sindikalne članarine s tim da onim dijelom iznad 1% samostalno raspolaže.**

**Sindikalna organizacija je dužna najmanje dva puta godišnje dostaviti dokaz Sindikatu o visini mesečne članarine koja joj je uplaćena.**

**Upotreba sindikalne članarine se strogo namjenski koristi na osnovu Pravilnika o korišćenju sindikalne članarine koji usvaja Glavni odbor Sindikata i Izvršni odbor sindikalnih organizacija.**

**Nepoštovanje odredbi iz ovog člana povlači za sobom prestanak članstva sindikalne organizacije u Sindikatu.**

**VIII INFORMISANJE**

### Član 63.

**Svi sindikalni organi i organizacije djeluju javno i dužni su da o svom radu obezbijede pravovremeno, istinito i potpuno informisanje.**

**O svom radu i aktivnostima Glavni odbor informiše članstvo i organizacije pisanim putem, preko sredstava javnog informisanja i posebih sindikalnih glasila.**

**IX STRUČNA SLUŽBA**

**Član 64.**

**Stručne, administrativno – tehničke, finansijske i druge poslove za potrebe Sindikata obavlja stručna služba.**

**Međusobna prava i obaveze između organa ovog Sindikata i stručne službe regulišu se odgovarajućim aktima.**

**X PRELAZNE I ZAVRŠNE ODREDBE**

**Član 65.**

**Ovaj Statut stupa na snagu danom usvajanja na Kongresu Sindikata.**

**Sindikalne organizacije su dužne da u roku od tri (3) mjeseca usklade pravila, odnosno statute, odluke i ostala akta sa ovim Statutom.**

**Izmjene i dopune ovog Statuta vrše se po postupku kojim je i donesen.**

**Tumačenje ovog Statuta daje Statutarni odbor.**

**Statutarni odbor obezbeđuje prečišćen tekst ovog Statuta.**

**Izmjene i dopune Statuta između dva kongresa može vršiti Skupština.**

**Usvajanjem ovog Statuta prestaje da važi Statut od 29. juna 2012. godine.**

**Podgorica 11. Maj. 2019. Godine**

**V KONGRES SINDIKATA**

**UPRAVE I PRAVOSUĐA CRNE GORE**

**Sindikat Uprave i Pravosuđa CG**

**Predsjednik**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**